CELEX: 62013CN0509
Language: el
Date: 2013-09-24 00:00:00
Title: Υπόθεση C-509/13 P: Αναίρεση που άσκησε στις 24 Σεπτεμβρίου 2013 η Metropolis Inmobiliarias y Restauraciones, SL κατά της αποφάσεως που εξέδωσε το Γενικό Δικαστήριο (όγδοο τμήμα) στις 11 Ιουλίου 2013 στην υπόθεση T-197/12, Metropolis Inmobiliarias y Restauraciones, SL κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

16.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 336/11
            
         Αναίρεση που άσκησε στις 24 Σεπτεμβρίου 2013 η Metropolis Inmobiliarias y Restauraciones, SL κατά της αποφάσεως που εξέδωσε το Γενικό Δικαστήριο (όγδοο τμήμα) στις 11 Ιουλίου 2013 στην υπόθεση T-197/12, Metropolis Inmobiliarias y Restauraciones, SL κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   (Υπόθεση C-509/13 P)
   2013/C 336/23
   Γλώσσα διαδικασίας: η γερμανική
   
      Διάδικοι
   
   
      Αναιρεσείουσα: Metropolis Inmobiliarias y Restauraciones, SL (εκπρόσωπος: J. Carbonell Callicó, abogado)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), MIP Metro Group Intellectual Property GmbH & Co. KG
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου (όγδοο τμήμα) της 11ης Ιουλίου 2013 στην υπόθεση T-197/12 και κατά συνέπεια να μη δεχθεί την αίτηση καταχωρίσεως του υπ’ αριθ. 7585045 εικονιστικού κοινοτικού σήματος για υπηρεσίες της κλάσεως 36·
            
         
               —
            
            
               να καταδικάσει τους αναιρεσίβλητους στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Η αίτηση αναιρέσεως κατά της ως άνω αποφάσεως του Γενικού Δικαστηρίου στηρίζεται κατ’ ουσίαν σε τρεις λόγους αναιρέσεως.
   Πρώτον, η αναιρεσείουσα προσάπτει στο Γενικό Δικαστήριο παράβαση του άρθρου 8, παράγραφος 1, στοιχείο β', του κανονισμού 207/2009 για το κοινοτικό σήμα (1), λόγω σφαλμάτων κατά την ερμηνεία των υπηρεσιών τις οποίες καλύπτουν τα συγκρουόμενα σήματα και παραλείψεως συνολικής εξετάσεως των επίδικων σημάτων.
   Δεύτερον, η αναιρεσιβαλλόμενη απόφαση έρχεται σε αντίθεση με άλλη απόφαση του Γενικού Δικαστηρίου εκδοθείσα σε διαφορά μεταξύ των ίδιων διαδίκων, στο πλαίσιο της οποίας εξετάστηκαν τα ίδια ζητήματα για όμοια σήματα. Η απόφαση στην υπόθεση T-284/11, η οποία είναι απολύτως συναφής προς την υπό κρίση υπόθεση, δεν ελήφθη υπόψη από το Γενικό Δικαστήριο παρά το γεγονός ότι η αναιρεσείουσα επικαλέσθηκε κατά τη διαδικασία την ως άνω απόφαση εγκαίρως και νομοτύπως.
   Τρίτον, η αναιρεσείουσα επικαλείται παρατυπίες που σημειώθηκαν κατά τη διαδικασία ενώπιον του Γενικού Δικαστηρίου της Ευρωπαϊκής Ένωσης και οι οποίες προσέβαλαν τα συμφέροντά της και τη στέρησαν επανειλημμένως από την παροχή εννόμου προστασίας. Ιδίως, η προφορική διαδικασία έλαβε χώρα χωρίς τη συμμετοχή της αναιρεσείουσας, μολονότι η τελευταία είχε νομοτύπως ζητήσει την αναβολή της για σοβαρό λόγο.
   
      (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα· ΕΕ L 78, σ. 1.